Kienet tassew aħbar f'waqtha dik tal-Ministru għall-Ġustizzja Owen Bonnici meta bħall-bieraħ ġimgħa ta dettalji dwar pieni iktar ħorox għal min jinqabad jabbuża waqt is-sewqan. Jekk kien hemm bżonn prova ċara ta' kemm hemm bżonn id iktar iebsa ma' min fit-toroq Maltin ma jirrispettax la l-liġijiet u lanqas persuni oħra madwaru, kienu l-aħħar jiem. Fuq l-internet tfaċċaw filmati ta' sewwieqa jagħmlu manuvri li normalment norbtuhom ma' xi xena tal-films. Iżda li minflok kienu qed jagħmluhom fit-toroq Maltin. Xeni li mhux biss huma ta' għajb għal min iwettaqhom iżda li jitfgħu f'periklu ħajjet in-nies. Forsi jkun hemm min jgħidlek tiġġudikax. U wieħed jista' jsib mitt raġuni għaliex setgħu ġraw ċerti episodji li rajna jinxterdu fuq il-midja soċjali, però żgur ma kinux jiġru li kieku min kellu idejh fuq l-istering kien qed josserva r-regoli tas-sewqan. Imbagħad, reġa' kellna inċidenti tat-traffiku u reġa' kellna minnhom li ħallew il-vittmi. Huwa minħabba episodji bħal dawn li l-Gvern ma setax jibqa' idu fuq żaqqu. Għax fuq kollox, f'pajjiż fejn il-karozzi jiżdiedu bi 38 kuljum (konferma tal-uffiċċju tal-istatistika fl-aħħar jiem) ir-regoli tal-bieraħ żgur m'għadhomx jgħoddu għal-lum. Għax għalkemm żdiedu l-karozzi l-pajjiż ma kibirx u għalhekk il-pressjoni żdiedet. Għalhekk, pajjiżna ma setax jibqa' wieħed mill-ftit fejn is-sistema tal-punti ma tapplikax għal kulħadd. Għax jekk il-multi ma kinux biżżejjed, jew il-ħafna diskors dwar l-edukazzjoni ma serva għalxejn allura hemm bżonn li wieħed jitgħallem billi jintlaqat fil-laħam il-ħaj. Billi għal perjodu jkun imċaħħad minn dak il-bżonn li minħabba nuqqas ta' attenzjoni jew qżież jaf jispiċċa arma perikoluża. Bidla fil-kultura Filwaqt li ngħidu dan kollu, wieħed jifhem ukoll li din teħtieġ bidla fil-kultura u jidher li l-Ministru u n-nies li miegħu fasslu l-iskema l-ġdida din fehmuha tajjeb ħafna. Għaliex is-sistema proposta toħloq bilanċ. Jekk wieħed jitlef tnax-il punt f'sena ma jitlifx il-liċenzja għal dejjem mal-ewwel. Iżda għandu perjodu ta' xahrejn. F'każi li jkun hemm repetizzjoni tiddeċiedi l-Qorti. Iżda, fuq kollox ingħatat importanza lil min tassew irid jitgħallem. Jekk bniedem bil-punti jattendi sessjonijiet ta' edukazzjoni u taħriġ jara dawk il-punti jonqsu. Għalhekk dan nistgħu nsejħulu inċetiv ta' veru favur l-edukazzjoni li tant nisimgħu dwarha. Dan kollu jfisser li mxjena pass mingħajr ma morna fl-estrem. Għax fuq kollox kull tnax-il xahar il-punti jerġgħu jibdew mill-bidu (bl-esklużjoni ta' min għadu jikseb il-liċenzja) biex b'dak propost huwa tassew min ma jridx jaf li se jispiċċa jħallas qares. Bidliet li jsibu bilanċ Il-bilanċ huwa wkoll xi ħaġa għaqlija biex is-sewwieqa jifhmu iktar li din mhija xejn għajr inizjattiva maħsuba biex tħares is-sigurtà tagħhom fit-toroq Maltin. Biex jekk ħarġu filgħodu, filgħaxija jerġgħu jidħlu d-dar ma' tal-familja, filwaqt li jekk ħarġu filgħaxija l-għada jisbħu fi djarhom qawwijin u sħaħ u mhux f'xi sala fl-Isptar Mater Dei. Fuq kollox reġa' għandna okkażjoni fejn il-Gvern qed juri rieda politika li ebda gvern ieħor ma wera. Id-diskors tal-Prim Ministru l-Ħadd li għadda meta qal li lest jitlef il-voti milli jitlef il-ħajjiet tan-nies huwa wkoll xhieda ta' kemm min qed imexxi pajjiżna għandu mfassla l-prijoritajiet it-tajbin. Xhieda ta' Malta li qed tinbidel mhux biss mill-aspetti ekonomiċi, iżda anke minn dawk soċjali u fil-valuri. Mhux ta' b'xejn li s-Sur Adrian Galea, Direttur Ġenerali tal-Assoċjazzjoni tal-Assigurazzjoni, laqa' b'mod pożittiv dan il-messaġġ u sejjaħ kliem il-Prim Ministru u l-messaġġ li ħareġ mill-white paper bħala wieħed b'saħħtu favur id-dixxiplina. Galea jaf x'inhi s-sitwazzjoni fit-toroq Maltin għax il-kumpaniji li jirrappreżenta jkollhom x'jaqsmu ma' sittin miljun ewro claims fis-sena. Għalkemm, l-ikbar telfa ma tkunx dik finanzjarja iżda dik umana. Dik li ma tkun tista' ġġib lura qatt.